1.  ปัจจัยความเสี่ยง

ในปี 2551 เกิดภาวะเศรษฐกิจที่มีการชลอตัว รวมถึงภาวะทางการเมืองที่ยังไม่นิ่ง ทำให้บริษัท
มาสเตอร์ แอด จำกัด(มหาชน) จึงเพิ่มความระมัดระวังในการบริหารความเสี่ยงในธุรกิจ
เพื่อลดผลกระทบที่จะเกิดขึ้นกับบริษัทไม่ว่าจะเป็นด้านการตลาด การขาย
การเงินและการบริหารงานขององค์กร ดังนั้นความเสี่ยงจึงเป็นเรื่องที่สำคัญในอันดับต้น ๆ
ในการดำเนินธุรกิจ สำหรับในปี 2551 บริษัทได้พิจารณาความเสี่ยงขององค์กรดังนี้

1.ความเสี่ยงเกี่ยวกับการดำเนินธุรกิจ

ในปี 2551 การประกอบธุรกิจสื่อป้ายโฆษณา
ปัจจัยเงื่อนไขทางเศรษฐกิจภาพรวมและดัชนีความเชื่อมั่นทางธุรกิจรวม
ยังคงเป็นตัวแปรสำคัญที่ส่งผลกระทบต่อผลประกอบการ จากผลดำเนินงานในปี 2551
บริษัทมีอัตราการเติบโตทางรายได้เพียงร้อยละ 0.50 ซึ่งไม่เป็นไปตามเป้าหมายที่กำหนดไว้
ซึ่งเป็นผลมาจากสภาพทางเศรษฐกิจของโลกและสถานการณ์ทางการเมืองในประเทศ
ดังนั้นการชะลอตัวทางเศรษฐกิจ และความไม่แน่นอนทางการเมือง
ยังก่อให้เกิดการเปลี่ยนแปลงในการใช้งบโฆษณาของลูกค้า ในการมองหาช่องทางการโฆษณาใหม่ๆ
ที่มีต้นทุนต่ำกว่า อันก่อให้เกิดผลกระทบอย่างสำคัญต่อเป้าหมายรายได้ของบริษัท
ในขณะที่บริษัทยังคงมีต้นทุนคงที่ ของสื่อป้ายโฆษณา คือค่าเสื่อมราคา ค่าเช่าที่ดิน
ค่าสัมปทานของป้ายโฆษณา ซึ่งมีคุณลักษณะที่มีข้อผูกพันทางสัญญาที่ต่อเนื่อง
ทำให้บริษัทสามารถปรับตัวด้านการบริหารต้นทุนบริการได้ค่อนข้างยาก
กับสภาวะเศรษฐกิจและการเมืองที่ไม่แน่นอนดังกล่าว
อย่างไรก็ตามบริษัทได้ดำเนินการและวางมาตรการรองรับกับสภาวะดังกล่าว
โดยมีการพิจารณาการยกเลิกและสิ้นสุดสัญญาเช่าที่ดินในทำเลที่ไม่สร้างผลกำไร
และย้ายโครงป้ายไปในทำเลใหม่ที่เป็นที่ต้องการของลูกค้าที่มีการระบุชัดเจน
และพัฒนารูปแบบของสื่อป้ายโฆษณาที่มีความหลากหลายมากขึ้น โดยเฉพาะสื่อป้ายโฆษณาขนาดเล็ก
ทำให้สัดส่วนของสื่อป้ายโฆษณาของบริษัท มีสัดส่วนที่เหมาะสมในแต่ละประเภท และ
ครอบคลุมกับความต้องการที่เปลี่ยนแปลงไปตามสภาวะเศรษฐกิจ
และมีการพิจารณาความเป็นไปได้ทางธุรกิจให้สอดคล้องกับเป้าหมายอย่างรัดกุมในการตัดสินใจลงทุนพัฒนาสื่อโฆษณาในแต่ละโครงการ

2. ความเสี่ยงด้านการเงิน

ณ สิ้นปี 2551 บริษัทมีมูลค่าลูกหนี้การค้าจำนวน 102 ล้านบาท
และมีการหักค่าเผื่อหนี้สงสัยจะสูญแล้ว จำนวน 21 ล้านบาท ซึ่งค่าเผื่อหนี้สงสัยจะสูญจำนวน 14
ล้านบาทเป็นส่วนที่ตั้งเพิ่มในปี 2551 เมื่อเทียบกับยอดขายของปี 2551 คิดเป็นร้อยละ 3
บริษัทได้กำหนดนโยบาย เงื่อนไขการชำระเงิน ที่สอดคล้องกับสภาพเศรษฐกิจ
ณ.ปัจจุบันมากขึ้นป้องกันและลดจำนวนหนี้สงสัยจะสูญด้วยนโยบายและการควบคุมตรวจสอบสถานะทางการเงินของลูกค้า
ทั้งนี้บริษัทยังกำหนดให้ลูกค้ารายใหม่ ที่ยังไม่เคยมีรายการทางการค้ากับบริษัท
ทำการสั่งจ่ายเช็คล่วงหน้า เพื่อเป็นมาตรการลดความเสี่ยงต่อการชำระเงินล่าช้า
และหนี้สูญที่อาจจะเกิดได้ในสภาวะเศรษฐกิจที่ชะลอตัว
ในขณะที่บริษัทดำเนินนโยบายและมุ่งเน้นกระบวนการติดตามเร่งรัดหนี้สินที่คงค้าง
ตามขั้นตอนทางกฎหมายอย่างเคร่งครัด

3. ความเสี่ยงจากข้อกฎหมายควบคุมป้ายโฆษณา

บริษัทฯได้มีแนวนโยบายที่ชัดเจนในการดำเนินการและประกอบธุรกิจให้เป็นไปตามพระราชบัญญัติควบคุมอาคาร
พ.ศ. 2522 หรือกฎเกณฑ์อื่นที่เกี่ยวข้อง ทั้งในส่วนที่เป็นกฎกระทรวงและข้อบัญญัติกรุงเทพมหานคร
และเทศบัญญัติที่บังคับใช้

ในปี 2551 บริษัทฯได้ดำเนินการบริหารความเสี่ยงจากข้อกฎหมายดังกล่าว
โดยมีนโยบายก่อสร้างป้ายโฆษณาที่ได้รับอนุญาตถูกต้องก่อนเท่านั้น และ
ดำเนินนโยบายการเช่าช่วงป้ายโฆษณาแทนการลงทุนก่อสร้างป้าย
รวมถึงมีคณะทำงานติดตามการปรับปรุงข้อกฎหมายอย่างต่อเนื่อง
เพื่อมิให้การเปลี่ยนแปลงกฎระเบียบเหล่านั้น มีผลกระทบที่มีนัยสำคัญกับ
กับสื่อโฆษณาที่เป็นรายได้หลักของบริษัทฯ นอกจากนี้บริษัทฯยังดำเนินการประสานงานกับ
บริษัทตรวจสอบโครงสร้างอาคารและป้ายโฆษณาที่ขึ้นทะเบียนกับกรมโยธาธิการและผังเมืองดำเนินการตรวจสอบและรับรองป้ายโฆษณาทุกป้ายของบริษัทฯ